
FORORD

av Anton Fredrik Andresen

De tre unge britene som sommeren 1880 dro på en jakt- og fiskeekspedisjon til Jotunheimen, kan knapt ha ant at deres upretensiøse skildring – full av humor, spott og selvironi, men også med imponerende presise iakttagelser – skulle bli en klassiker som flere generasjoner av nordmenn har trykket til sitt bryst. Skjønt kanskje ante det dem at nordmenn liker godt å bli ertet med det vi oppfatter som typisk engelsk humor, særlig når det er så åpenbart at de egentlig synes Norge er vidunderlig! Men ikke bare nordmenn: Bokens klassikerstatus; uavhengig av norsk selvdyrking, bekreftes av at den tre ganger er utgitt i Tauchnitz’ English Library.

Men hvem var de, disse ertelystne, naturelskende, kunnskapsrike, spreke og velskrivende unge gentlemen? Og hvordan fant de hjelpere i det avsides, eksotiske Vågå? I boken skjules både forfatterne, hjelperne og mennesker de møtte, bak kallenavn, fornavn eller en bokstav. Vi skal si litt om noen av dem. (Andre vil bli omtalt i fotnoter der hvor de opptrer i boken.)

Forfatterne

Helt anonyme forble de tre britene ikke lenge. Både i England og Norge var det mange som kjente dem. Og i en bok fra en lignende tur til Canada syv år senere – Tre i Kanada – vedsto de to seg sitt forfatterskap. Tre i Norge er likevel alltid blitt utgitt slik de selv presenterte den; ved to av dem er visst like innarbeidet i publikums bevissthet som noe forfatternavn.

James A. Lees (1852–1931) og Walter J. Clutterbuck (1853–1937) hører ikke til de berømte forfatternavn i England. De var først og fremst jakt, fiske- og friluftsentusiaster. Men de skrev om det liv de elsket, på en måte som satte en ny standard for slike skildringer. Fra første stund understreket anmelderne den uvanlige formen – humoren og fraværet av all sentimentalitet kombinert med presise iakttagelser, malende naturskildringer og en rent løssluppen glede over livet på egenhånd i en barsk natur. Tre i Norge var deres første bok, men de hadde allerede funnet sin form.

Både Lees (bokens «Esau») og Clutterbuck («Skipperen») skrev bøker senere, de er omtalt i engelske oppslagsverk, og i 1938 brakte Fiskesport en artikkel av H.L. Larssen, som året før hadde fått kontakt med Clutterbuck og med Lees’ enke. «John» vet vi mindre om. Han het Charles Kennedy, var irsk og kjent for «et strålende humør». I Tre i Kanada forteller forfatterne at de hadde måttet finne en ny tredjemann, for John var blitt gift og etablert (mens Esau var «gift, men uetablert»). Senere satte et lårbensbrudd stopp for Johns friluftsliv.

De to hovedforfatterne var gentlemen of independent means, økonomisk uavhengige, som kunne dyrke sine friluftsinteresser i lange ferier og fjerne strøk. Da de besøkte Norge i 1880, var de dessuten unge, uetablerte menn, nylig ferdige med sin utdannelse – Eton og Cheam, Oxford og Cambridge – og uten forpliktelser av noen art.

Lees begynte som advokat året etter Norgesturen og giftet seg i 1882. Men alt i 1889 oppga han sin advokatpraksis, visstnok delvis av helsemessige grunner, og slo seg ned på familiegodset i Lancashire. Der ble han «country magistrate». Men han fortsatte å dra på langturer. Etter Canadaturen i 1887 kom nye turer i Norge i 1898 og 1907, foruten i flere andre land i Europa og i Marokko. Fra Norges-turen i 1898 skrev han, denne gang alene, Peaks and Pines (ikke oversatt, men utgitt på ny av Nortrabooks i 1968). Også her var «Skipperen» og «John» med deler av tiden, og dessuten Lees’ sønn og en nevø. De fisket i Sirdal og jaget rein på steder som han i boken skjuler bak navn som Ingenstad, Nord Vann og Nordmannnshø – visstnok traktene rundt Lesja. Lees skrev ellers reiseberetninger i flere blader og bidro jevnlig i Punch, blant annet med humoristiske vers, som han jo også morer seg med i Tre i Norge.

Clutterbuck later ikke til å ha hatt noe fast yrke; hans friluftsinteresser brakte ham til Nordishavet, Amerika, Asia og Australia, og han fortsatte å skrive. Han giftet seg i 1896, og konen var med på mange av turene. De var «strålende interessante, men temmelig ukonvensjonelle», har hun fortalt; han dyrket stadig villmarkslivet og det ukjente. Etter Tre i Kanada skrev han som eneforfatter The Skipper in Arctic Seas og Ceylon and Borneo. Han ble også en fremragende landskapsfotograf, som fikk sine bilder på veggene i den eksklusive London Salon of Photography. Kanskje er det noe av denne billedsansen vi nyter godt av i Tre i Norge.

Det er imidlertid ukjent hvem som har stått for bokens tegninger. Både Lees og Clutterbuck illustrerte sine senere bøker, men det er vanskelig å gjenkjenne deres strek i Tre i Norge, for der har gravøren, G.H. Ford satt sitt preg på dem. Alle tre tegnet, og det er godt mulig at gravøren har benyttet seg av skisser fra dem alle.

Lees antas av mange å være hovedforfatteren. Hans enke hevdet overfor Larssen at de andre to bare bidro med notater og skisser, og bokens stil har mye til felles med Lees’ Peaks and Pines. Men også The Skipper in Arctic Seas har mye av samme tone, og siden Lees og Outterbuck var enige om å dele æren, er det rimelig å tro at Clutterbuck leverte viktige bidrag. Det fremgår ellers av boken at alle tre skrev dagbok, og den ubestemmelige formuleringen «ved to av dem» kan derfor godt ha vært litt mer enn en morsom gjemselslek: Alle tre hadde sine observasjoner, kommentarer og påfunn, det var ikke så godt å si hva som stammet fra hvem.

Forbindelsene

De tre var pionerer – de var for eksempel de første som brukte kanadiske kanoer i Norge. Men mange hadde vært her før dem. De kunne lese om landet i bøker som Norway and its Glaciers (1853) og How to see Norway (1871), og i 1875 startet Cooks reisebyrå Norges-turer, som brakte engelske turister inn i Sognefjorden. Derfra dro noen videre østover. I 1880 var derfor engelskmenn i Jotunheimen for lengst et velkjent fenomen, både klatrere, jegere og fiskere. Kontaktnettet var på plass.

En av de første som virkelig ble kjentmann, var John Blackwell. Sammen med Jo Gjende, Theodore Rathbone (Rathbonebue finnes ennå ved Gjende) og en sveitser lå denne engelske godseieren hele sommeren og høsten 1855 i Jo Gjendes bu ved Gjendeosen. Da de endelig dro ned ved juletider, slo han seg til på skysstasjonen Svee i Vågå. Senere giftet han seg med Mari Svee, kjøpte gården Klones og bosatte seg der. Det er derfor neppe tilfeldig at våre tre briters hjelper Ola var et søskenbarn av Mari, Ola lvason Viste (1844–1917). «En stor, vakker mann, og kanskje litt for fin for oss,» konstaterer de ved første møte, et ankepunkt de også stadig kom tilbake til. Men Ola hadde respekt for de spreke gentlemen – han kalte Clutterbuck for «Klatterbakkjern».

Blackwell-kretsen formidlet nok også kontakt med Petter Tronhus på Bessetra og sønnen Jens, reinjegeren som de stadig lovpriser – og som de etter turen overlot teltet sitt og luene sine. Blackwell selv døde i 1866 bare 33 år gammel, men privatlegen hans, W. D. Crotch, giftet seg med enken, Mari. En annen formidler kan ha vært lord Bamford, som hadde et gods nær Cambridge, og som frem til 1874 eide Bessetra og leide fisket i Russvann.

Petter Tronhus (f. 1816) hadde jaget sammen med Blackwell og var blitt en legendarisk skikkelse, som mange ønsket som kjentmann. Theodor Caspari har beskrevet ham som en Peer Gynt som fikk «Bessleiken» til å ljome «i den gamle bakstua på ‘Bessun’ (… ) med Ola eller Per gårdsdreng frempå gulvet i vildeste springdans og by- og bygdefolk langs veggene». Sønnen Jens (f. 1846) hadde vært med på klatre- ekspedisjoner, blant annet i 1878 fra Memurubu til Surtningssue og ned over Surtningssubreen til Russvann, altså midt i det område der han senere ledet «Esau» og «Skipperen» på jakt. Senere ble han kjentmann for kronprins Gustav, som var på flere jaktturer i Jotunheimen.

John Blackwells bror, generalen, kom også til Jotunheimen. Han bygget en steinbu ved Russvann (restene finnes ennå) og kjøpte vannet. Men selgeren angret, og kjøpet ble annullert; Blackwell ville ikke eie «et ferskvann som var saltet med angerens tårer». Siden har Russvann alltid bare vært leiet ut, selv om våre venner trodde «Mr. Thomas» eide det. De hadde nok hørt mye om dette vannet, der de straks ville skaffe seg fisketillatelse, og der Skipperen allerede to år tidligere hadde benyttet seg av Blackwellbua på en reinsjakt med Jens.

Mr. Thomas var den senere hoffjegermester Thomas Fearnley (1841–1927), sønn av maleren og en stor friluftsmann, jeger og samfunnsborger – han var blant annet en av de tre som påtok seg rederskapet for Nansens «Fram». Både han og en sønn kom til å leie jakten og fisket ved sitt kjære «Russboden» så lenge de levet.

Oversettelsen

Tre i Norge utkom første gang på norsk i 1884, og mens den engelske originalutgaven fremdeles klinger like ungt og friskt, kan ikke det samme sies om den norske oversettelsen. En leser av i dag vil forbauses over hvor mange ord som i mellomtiden har fått en annen betydning, og hvor tunge og gammelmodige setninger vi møter i nesten hvert eneste avsnitt.

Slik fremsto det nok også for Per Thomsen da han i 1935 laget en ny utgave. Han skrev en sprudlende opplagt og ledig tekst, som siden har frydet utallige lesere av flere generasjoner – den kom bl.a. i flere opplag i Tanums klassikerbibliotek Jakt og Fiske (første gang i 1947) og i Den Norske Bokklubben (1979). Thomsens versjon er imidlertid forkortet, og oversettelsen er ikke bare svært fri, den følger også opp forfatternes lekende tone ved stadig å innføre egne morsomheter – det står da også på tittelbladet: « … ved to av dem og Per Thomsen». Og det er umulig for leseren å vite hva som skyldes forfatterne og hva den norske meddikteren.

Dette var bakgrunnen for at det i 1988 ble laget en utgave som grep tilbake til H.J. Müllers oversettelse fra 1884. Denne ble fornorsket i den forstand at to a’er ble til å og at ordene fikk norsk stavemåte, men var ellers praktisk talt uforandret.

Da det nå igjen ble aktuelt med en ny utgave, ble det etter hvert klart at det trengtes en ny oversettelse. Ikke bare for at den opprinnelige form skulle komme til sin rett, men også fordi Müller, som riktignok hadde fordelen av å kjenne en av forfatterne, ikke var særlig fortrolig med jakt og fiske. Han sløyfet for eksempel mange av fugleobservasjonene og forvansket iblant beskrivelsene av jakt og fiske. Müllers oversettelse har likevel vært til hjelp på visse punkter. Således er hans gjendiktning av flere av de humoristiske versene bare lite endret.

Om det ellers iblant forekommer en og annen vending som kan virke en smule gammelmodig, håper vi leseren vil ta det som en tributt til en annen tid, til karjolenes, skysskarenes og hjulbåtenes langsommere rytme.

For om de barske engelskmennenes strabaser og friske jakteventyr kan fryde oss som om de var våre samtidige, er det nok ikke mindre atmosfæren fra «disse fjerne år» som for en moderne leser gir boken dens sjarme.

Stedsnavnene

Forfatternes navneangivelser ser ut til å bygge dels på samtidens norske kart, dels på lokalbefolkningens uttale. Den siste var naturlig nok ikke alltid lett for dem å oppfatte helt riktig. For at leseren noenlunde greit skal kjenne seg igjen, har vi stort sett valgt dagens navneformer – Vågå i stedet for Vaage, Gjendebu for Gjendehoden, Surtningssue for Tykningshø. (Surtningssue betyr «Den svarte purka»; Tykningshø var riksmål for Tjukningshø, som var en feilhørsel av dialektordet Surtningssue.) Derimot skriver vi ikke ikke Bessheim, for Besse Sæter, selv om mange lesere kanskje bare har hørt om Bessheim. Vår seter var «Petter-Bessa», der Petter Tronhus holdt til, og som idag er et privat hyttetun. Den lå nedenfor den nåværende veien, mens Bessheim er vokst frem fra de to setrene ovenfor veien, Haugøy-Bessa og Sandnessetra. Alle disse, men særlig «Petter-Bessa», ble gjerne omtalt som Bessetra. På 1880-tallet ble det skrevet både Bessesæter og Bessæter; vi har valgt Bessetra, som var den lokale uttale, og som i dag er den vanlige formen.

Takk

Under arbeidet med forordet og opplysninger til teksten har jeg møtt en enestående hjelpsomhet fra personer som kjenner de lokale forhold i Vågå og Jotunheimen. Jeg vil særlig takke Mathias Øvsteng, Kåre Lund ogTor Ekre, Vågå, Ove Collett, Oslo, og Tore D. Christiansen, Arendal. Fremragende kilder er ellers A. Engen m. fl.: Sjodalen frå fangst til fritid (Vågå 2000) og Ben Johnsen: Jotunheimens stortopper (Oslo 1991).

Takk også til Ferd, som tok initiativet til en ny utgave av boken og dermed ga støtet til en ny oversettelse og til de undersøkelser som dette forordet er et resultat av.


INNLEDNING

Historie

«Kanadiske kanoer er de eneste båter vi kan bruke,» var den slutning vi kom til etter en grundig undersøkelse av alle eksisterende båtslag, og etter en lang rådslagning med «Sambo» i Eton angående en fullstendig ny modell, som var oppfunnet, men heldigvis ikke patentert av en av oss.*

Vårt selskap bestod av tre menn, som her kort skal beskrives. Først «Skipperen», så kalt på grunn av sin mangeartede erfaring til sjøs og til lands, men særlig i Norge, dit vi nå dro for å oppsøke ørret, reinsdyr og det pittoreske. Skipperen er lang og tynn og ser ut som om han som gutt var vokset fra sin styrke, og aldri hadde kunnet manne seg opp til å ta den igjen. Med sine høye kinnben og sitt bekymrede uttrykk ser han ut som en mann som aldri har latt seg overbevise om at livet er noe godt påfunn, og kanskje er det faktisk akkurat slik han betrakter tilværelsen.

Dernest «Esau», som fikk dette navnet fordi han på så mange punkter, både i karakter og historie, ligner hin patriark, som først gledet seg ved det, for vår Esau er likesom hans navnebror en «dyktig jeger og fjellets mann»,* og vi tror sikkert at hadde han noensinne hatt noe slikt som en førstefødselsrett, så hadde han med glede solgt den for en rett linser. Esau er liten og glad, og en av disse folk – som intet bekommer ille, men som alltid er og ser ut som gleden og sunnheten selv. Det er ergerlig å se Esau fortære ting som hans medskapninger ikke kan nyte uten å få vondt av det etterpå, men det gjør Esau bestandig til middag og kommer likevel ned til frokost neste morgen med en irriterende god farge i kinnene og en storartet appetitt. Han ble overdratt jobben som kasserer på turen; ikke fordi han var så dyktig til dette, men fordi Skipperen, da han og Esau for to år siden var i Norge for å rekognosere, på det tydeligste hadde vist at en slik bestilling var for lav og verdslig for hans opphøyede sjel, idet han ufravikelig glemte pungen som inneholdt deres samlede rikdom etter seg på hvilket som helst sted hvor han tilfeldigvis slo seg ned.

Og endelig «John», som fikk dette navnet – vi vet ikke annen grunn enn den at han var døpt Charles. Han hadde aldri besøkt Skandinavias villsomme vidder. John er irsk, og hans valgspråk er: «Dum vivimus vivamus» (la oss leve mens vi lever). Han er høy og rank og prydes av en mektig, lys knebelsbart. Som oftest, når han snakker med noen, bærer han hatten litt på skrå ned over pannen, og klessnittet hans likesom hele hans opptreden gir deg inntrykk av at han lengter etter i fortrolighet å fortelle deg verdens morsomste historie. Det er ikke av snakkesalighet, men alene av filantropiske motiver og fordi han gjerne vil at andre skal dele hans glede, at han forteller sine tilhørere irske anekdoter, hvorav han har et uuttømmelig forråd på lager.

Den alminnelige plan for felttoget var at Skipperen og Esau skulle forlate England i første del av juli, fiske seg oppover en rekke fjellvann i Jotunheimen, ankomme dit ved begynnelsen av reinjakttiden og slå leir et eller annet sted. Så skulle John, som skulle dra ut en måned senere, slutte seg til, og alle tre skulle bli der oppe til vi var lei av det. Hvorledes vi satte denne fortjenstfulle plan ut i livet, vil ses av de følgende sider.

Geografi

Et kart over Norge, uten Sverige, ser ut omtrent som et rumpetroll med en kroket, uregelmessig hale. Jotunheimen er et stort område med de høyeste fjell i det nordlige Europa. Før det Herrens år 1820 hadde ingen undersøkt det, og selv nå er det ganske vilt og øde. Fjelltoppene er dekket av evig is og sne, og selv dalene er ubebodde. Den delen av Jotunheimen som vi ville gjøre til vårt mål og hovedkvarter, ligger omtrent midt på rumpetrollets kropp og er omtrent like langt fra Trondhjem som fra Kristiania.

Språk

Det er vanlig når man skriver en bok om et fremmed land at man, for å vise at man har vært der, spekker sin beskrivelse med ord og setninger av de innfødtes språk. Vi har ikke til hensikt å følge denne skikk i nærværende verk, men hvis noensinne fortellingens krav skulle oppfordre til bruken av det fremmede språk, tviler vi ikke på at vi skal finne engelske ord av samme betydning, og vi skal da anbringe dem til opplysning for de uinnvidde.

Matematikk

Utlendinger har noen besynderlige fordommer som leder dem til å anta andre systemer for mynt og mål enn slike som gjelder i England. Men bør en brite føye seg etter slike fordommer ved å gjøre bruk av deres narraktige tall? På ingen måte. Hva kommer det oss ved at en norsk landmil er syv av våre mil, og en sjømil fire? Vi vil bare høre om britiske mil. Hva bryr vi oss om at en norsk krone er verdt omtrent 13 1/2 d. Skal vi la det hindre oss i å kalle den en shilling? Nei, langt i fra! Og skal den omstendighet at den er delt i 10 tiørestykker (små nikkelmynter, som hver er verd fem farthings), avholde oss fra å tale om dem som de «threepenny bits» de ligner slik på? Nei, aldri i all evighet!

(For at leseren skal slippe å stoppe opp hver gang det er tale om «mil», har oversetteren likevel tillatt seg å regne om miles til kilometer. Det falt da også naturlig å bruke meter i stedet for yards og celciusgrader i stedet for fahrenheit. Ett enkelt sted er også gallons omregnet (omtrentlig) til liter – det ville være synd om noen skulle gå glipp av ironien i mengdeangivelsen! Pund og fot er imidlertid beholdt – litt får utlendinger føye seg … )

Andre emner

Noen av påstandene i denne boken vil kanskje forekomme leseren mildest talt usannsynlige. Vi vil derfor gjøre det klart at alle jakt-, fiske- og turopplev elsene virkelig har funnet sted, men at vi her og der har diktet til noe, som så åpenbart er overdrevet at det ikke trenger noen forklaring.



* Kanoene var bygget av Herald of Rice Lake, Canada, og levert av Rowland Ward, den kjente dyreutstopperen.

* Uoversettelig ordspill: «a cunning hunter and man of the fjeld» (field).

